google/wiki40b huggingface dataset:
אסף שוסטר

ביוגרפיה

אסף שוסטר נולד בשנת 1958 בקיבוץ גבעת ברנר לציפורה ויוחנן שוסטר. הוא למד בבית הספר של הקיבוץ והיה בין ראשוני הלומדים שם.
את לימודיו האקדמיים התחיל באוניברסיטה העברית בשנת 1981, ובשנת 1984 סיים תואר ראשון בנושא מתמטיקה ומדעי המחשב. ב-1986 סיים תואר שני במדעי המחשב. לאחר קבלת התואר, ובמקביל להמשך לימודיו, אסף שוסטר עבד זמן מה כמורה למחשבים במכללת אורט שבגבעת רם, ירושלים. ב-1991 קיבל אסף שוסטר דוקטורט באוניברסיטה העברית בתחום מדעי המחשב. נושא הדוקטורט שלו עסק בתצורה דינמית של רשתות תקשורת עבור חישוב מקבילי, והתנהל בהנחייתו של אלי שמיר. לאחר השלמת הדוקטורט, עבר לפקולטה למדעי המחשב בטכניון, ומאז מלמד בה.
ב-1996 הקים את המעבדה למערכות מחשבים בטכניון, ובשנת 2011 הקים את המרכז להנדסת מחשבים בטכניון, בראשו עמד עד שנת 2014.
במהלך לימודיו שימש שוסטר כעוזר הוראה באוניברסיטה העברית. לאחר סיום הדוקטורט החל לעבוד כמרצה בטכניון; בשנת 1996 קיבל תואר של מרצה בכיר, בשנת 2000 הפך "פרופסור חבר" ובשנת 2007 קיבל דרגת "פרופסור מן המניין"- הדרגה האקדמית הגבוהה ביותר בישראל.
בשנת 2016 הקים יחד עם נתן בנדלר ודניאל מוסקוביצ'י סטארטאפ שנקרא CYIOT) Cyber of Things), העוסק בנושא בטיחות סייבר והגנה על הטווח האלחוטי בתקשורת הארגונית, ומשמש שם כמנהל טכני ראשי.
כיום, שוסטר מלמד קורסים בטכניון בנושא מערכות מחשבים ובחישוב מקבילי ומבוזר, ומנחה סטודנטים לתארים שני ושלישי. במקביל הוא מנהל מחקרים בנושא של ניתוח, אנליטיקה, וניטור של זרמי מידע מסיביים.

מחקר

מאז שהצטרף לטכניון, מתמקד שוסטר במחקריו בתחום חישוב מקבילי ומבוזר (חישוב הנעשה על ידי מספר מחשבים שונים בו זמנית), ובשנים האחרונות החל לעסוק גם בעיבוד נתוני עתק (Big Data). מחקריו עסקו במציאת שגיאות בתוכניות מקביליות, ניתוח של מחירים בענן של אמאזון, אלגוריתמי למידה מבוזרים, מודלים מקביליים ומבוזרים, מערכות חישוב מדומות, מערכות זיכרון מבוזר-משותף, עיבוד מידע עשיר מסנסורים, אלגוריתמים לעיבוד שטפי מידע, ועוד. חלק גדול מהבעיות שדורשות שיתוף פעולה של מחשבים רבים, מצריכות שיטות חדשות למזעור של האינטראקציה בין המחשבים או של כמות המידע שהם מעבירים ביניהם, כך ששיתוף הפעולה יהיה יעיל יותר. את השיטות האלו מפתח שוסטר במחקריו.

פרסומים

שוסטר פרסם עשרות מאמרים בתחומי החישוב המקבילי, כריית מידע והגנה על פרטיות. מאמריו זכו לציטוטים רבים.
נגסאקי

היסטוריה

העיר נגסאקי הוקמה בידי סוחרים וספנים פורטוגזים בשנת 1570, בסביבותיו של נמל שנקנה מהיפנים. מעיר זו הפעילו הפורטוגזים, ההולנדים ושאר האירופים את השפעתם על יפן בין המאות ה-16 וה-19. אי לכך הייתה נגסאקי למרכז מסחרי אשר נחשב שנים רבות חלון של יפן לעולם. בסוף המאה ה-16 הייתה נגסאקי מרכז של המיסיון הנוצרי ביפן. אחרי שהנצרות דוכאה במאה ה-17, נותרה נגסאקי החלון היחיד של יפן לעולם.

יהודים

בשלהי המאה ה-19 התפתחה בנגסאקי קהילה יהודית קטנה, שהורכבה ברובה מיהודים יוצאי האימפריה הרוסית. הקהילה מנתה כ-100 משפחות, החזיקה בית כנסת והייתה במשך תקופה מסוימת מהקהילות המרכזיות שביהדות יפן הקטנה. בני הקהילה עברו לעיר קובה לאחר רעידת אדמה שפקדה את העיר ב-1923.

בתרבות

עלילת האופרה מאדאם באטרפליי מתרחשת בנגסאקי.
זרקו קוראץ'

קריירה

קוראץ' גדל במחלקת הנוער של זטה והחל לשחק בקבוצת הבוגרים של המועדון ב-2005. בשנת 2007 קוראץ' זכה עם הקבוצה באליפות מונטנגרו, וכן בתואר גם מלך שערי הליגה עם 16 שערים. עונה לאחר מכן קוראץ' עבר לוויבודינה נובי סאד מהליגה הסרבית ובסיום העונה חזר לזטה. בשנת 2010 עבר לשריף טירספול מהליגה המולדובית, ובאמצע העונה חזר לזטה. בשנת 2012 כבש 20 שערים וזכה בשנית בתואר מלך שערי הליגה המונטנגרית. בסך הכל כבש קוראץ' 78 שערי ליגה במדי זטה, והוא הכובש המצטיין של הליגה המונטנגרית בכל הזמנים.
בקיץ 2013 הגיע קוראץ' לישראל והושאל להפועל חיפה. בעונת 2013/2014 כבש 11 שערי ליגה והיה מלך השערים של הפועל חיפה, ובסופה סיים את דרכו במועדון. ב-2 ביוני 2014 חתם קוראץ' לארבע שנים בבית"ר ירושלים, תמורת שכר של 150 אלף אירו לעונה. ב-13 באוגוסט 2014 ערך את הופעת הבכורה שלו במועדון, בהפסד 2-1 להפועל פתח תקווה במסגרת גביע הטוטו. ב-13 בספטמבר 2014, במסגרת המחזור הראשון בליגת העל כבש קוראץ' את שער השוויון בתיקו 1-1 מול הפועל באר שבע  בבעיטת עונשין מ-11 מטרים. לאחר חצי עונה בבית"ר ירושלים, במהלכה כבש חמישה שערים ב-14 הופעות, חזר קוראץ' להפועל חיפה וחתם לשלוש שנים וחצי במועדון. עד תום העונה ערך קוראץ' 14 הופעות בהפועל חיפה אך לא הצליח לכבוש, ובעונת 2015/2016 כבש ארבעה שערים.
יוסף גטניו

ביוגרפיה

גטניו נולד ב-1939 בבולגריה. הוא עלה לישראל ב-1940. בשנת 1963 נשלח מטעם משרד החינוך לביאנלה של הצעירים בפריז. ב-1965 זכה בפרס רכישה מטעם מוזיאון תל אביב בתערוכת צעירים ונשלח שוב לביאנלה בפריז.
גטניו זכה במלגת קרן שרת להשתלמות בחו"ל מטעם קרן התרבות אמריקה-ישראל.
במסגרת לימודיו בפריז, השתלם בבתי הספר הנחשבים: אקול נסיונל סופרייר דה בוזאר ו - Ecole superieure des metiers d'art.
עם שובו לישראל, באמצע שנות ה-70 של המאה ה-20, החל ללמד ציור במכונים שונים, ביניהם מכון "אבני", המכון לאמנות בת-ים והאוניברסיטה "העממית".
ב 9 בפברואר 2016 נפטר גטניו בביתו ברמת גן עקב מחלת סרטן הלבלב.
קבוצת אוניברסיטת פריז (כדורסל)

היסטוריה

פרק זה לוקה בחסר. אנא תרמו לוויקיפדיה והשלימו אותו.
תהליך ברגרון

תהליך ברגרון-וגנר-פינדייזן (קרוי על שם אלפרד וגנר, טור ברגרון וו. פינדייזן), ידוע גם כ"תהליך גשם קר", הוא תהליך של גידול גביש קרח המתרחש בענן בעל פאזות שונות (מכיל תערובות של מים בקירור יתר וקרח) באזורים אשר לחץ האדים בסביבה הוא בין לחץ אדים ברוויה עבור מים, ובין לחץ אדים ברוויה נמוך יותר של קרח. זוהי סביבה בתת-רוויה עבור מים נוזליים, אך בעל-רוויה עבור קרח. מצב זה מביא להתאדות מהירה של מים, וגידול מהיר של גביש הקרח על חשבון האדים. אם צפיפות הקרח קטנה ביחס למים הנוזליים, גבישי הקרח יגדלו מספיק, יתפזרו מן הענן, יפשירו ויהפכו טיפות גשם, אם הטמפרטורות גבוהות מספיק.
תהליך ברגרון, אם מתרחש, הוא יעיל הרבה יותר ביצירת חלקיקי משקעים גדולים מאשר תהליך גידול טיפות גדולות על חשבון קטנות. זאת מחמת העובדה שההבדל בין לחץ האדים ברוויה של מים נוזלים ושל קרח הוא גדול יותר מההבדל בין לחץ האדים ברוויה של טיפות קטנות ובין סביבתן (על פי אפקט קלווין, עבור טיפות מספיק גדולות שיכולות לתרום למסת הטיפה).
OBAK אודסה

היסטוריה

זה היה מועדון ספורט מהעיר אודסה, שנוסד בשנת 1878 על ידי העובדים הבריטיים של משרד הטלגרף המקומי והוא מהווה למועדון הכדורגל הוותיק ביותר שהוקם באוקראינה. מייסדי המועדון הם האזרחים הבריטיים הנרי ר. רוג'רס ווולטר קרפנטר.
הצו הרשמי לאשרור תקנון מועדון הכדורגל בשמו של ראש עיריית אודסה דאז אפולון גריגורייב, נחתם על ידי צ'ארלס סמית' במרץ 1907.
המועדון היה חלק מאגודת הספורט הבריטית של אודסה (OBAO), שעד 1907 כללה גם מועדוני קריקט וטניס. משחק הקריקט באודסה התקיים לראשונה באוגוסט 1881 בכיכר הסמוכה לגבעת המגפה. משחק שבו השתתפו נציגי המושבות האנגליות באודסה וגאלאץ והסתיים בניצחון אודסה. במשחק נכח גם המושל הכללי של אודסה, הנסיך אלכסנדר מיכאילוביץ' דונדוקוב-קורסקוב וראש העיר של אודסה גריגורי מרזאלי. ב-1884 נבנה באודסה מגרש כדורגל, אשר היה ממוקם בשדרות הצרפתיות שמול המבנה הנוכחי של אולפני הקולנוע של אודסה.
ב-1911 הקבוצה הייתה אחת המייסדות של ליגת הכדורגל של אודסה. המגרש הביתי של המועדון היה ממוקם באזור בכביש המזרקה הקטנה, סמוך לחופי הים השחור. בשנת 1913 מגרש הקבוצה היה היחיד בעיר שיכול היה לקיים משחק בתשלום והוא נבחר כמי שיארח את  גמר אליפות האימפריה הרוסית בכדורגל.
נבחרת אודסה שזכתה באליפות 1913 הורכבה משחקני OBAK: גאטון, קאר, בלום, הוברט טאוננד וארנסט ג'ייקובס. בשנת 1917 הקבוצה פורקה, בעקבות פרוץ מלחמת האזרחים ברוסיה שבעקבותיה אזרחים זרים רבים עזבו את המדינה, ביניהם שחקני הקבוצה.
בהאא א-דין

בהאא א-דין (בערבית: بهاء الدين; בתעתיק מדויק: בהאא' אלדין) היה מחמשת הנביאים-מטיפים של הדת הדרוזית. הוא היה המטיף האחרון ואחריו נסגרה הדת הדרוזית לקבלת מאמינים חדשים. לפי המסורת בהאא א-דין הוביל את עדת המאמינים הדרוזיים ממצרים לאזור החרמון והציל אותם מטבח שרצו לבצע בהם השליטים הפטימיים עלי אלט'אהר באללה (בנו של אל-חאכם באמר אללה) ואחותו של אל-חאכם, סת אלמלכ, ששימשה כעוצרת. הדרוזים מכנים את הטבח בשם מיחנה (אסון).
הוא שהה מספר שנים במערה על ג'בל חיידר (הר האר"י), במקום שעליו נמצא כיום הכפר בית ג'ן. לאחר מכן עבר ללבנון, שם נפטר ונקבר.
לפי המסופר בכפר, לפני כ-130 שנים נכנסו שני פלאחים מהכפר למערה וראו את שמו חקוק על אחד הקירות. מאז הפך המקום קדוש לדרוזים הבאים למקום להתפלל ולבקש עזרה לבעיותיהם בבריאות, בפרנסה ובפריון.
בשנת 1971 נבנה בניין מעל המערה ומסביבו התפתח מקאם בהאא א-דין, ובו מספר בניינים עם אולמות, חדרי לימוד ושירותים למבקרים במקום.
דגל הדרוזים מכיל חמישה צבעים וכל נביא-מטיף קיבל צבע. בהאא א-דין קיבל את הצבע הלבן, וכל שנה, ב-25 ביולי, נחגג במקום חג בהאא א-דין, ואלפי דרוזים מגיעים למקום מכל כפרי הדרוזים.
האתר נמצא על פסגת ג'בל חיידר. דרך משולטת מתפתלת בעלייה בין בתי בית ג'ן עד למקאם בהאא א-דין. משם יש תצפית יפה על בית ג'ן.
המערה הקדושה נמצאת כאמור בתוך בניין חדש יחסית עם כיפה. מבקרים בלבוש צנוע מתבקשים לחלוץ נעליים. הכניסה למערה הקטנה היא בזחילה או בשפיפה.
מהמקאם מוליכה דרך סלולה קצרה לנקודת תצפית נהדרת על פסגת הר הארי שמשמשת לעיתים למצנחי רחיפה. מימין למשטח הרחיפה יש אתר זיכרון מטופח לשני אחים ממשפחת זידאן שנפלו במלוי תפקידם במשמר הגבול ובצה"ל.
דוד טנה

דוד טַנֶה  ‏ (3 ביוני 1909 – 20 ביוני 1973) היה המנכ"ל הראשון ומקימו של משרד השיכון, וכן עסקן בכיר בסוכנות היהודית.

ביוגרפיה

טנה נולד במילהיים שבגרמניה לישראל ולפרלה לבית אַקֶר. בגיל 18 יצא ללימודים אקדמיים בברלין, למד כלכלה ומדע המדינה באוניברסיטת ברלין וכדי להכין את עצמו לעלייה לארץ ישראל, למד בנוסף גם ניהול חוות חקלאיות. בתקופת לימודיו כיהן כמזכיר תנועת "החלוץ" בברלין.
עם עליית הנאצים לשלטון בשנת 1933, עלה טנה לארץ ישראל והתיישב בחיפה, שם החל לפעול במסגרת הסוכנות היהודית כנציג המחלקה הגרמנית בחיפה, והיה מקורב למקימת עליית הנוער, הנרייטה סאלד. בשנות המלחמה סייע בקליטת הפליטים היהודים שהצליחו לברוח מאירופה. טנה היה מזכיר התאחדות עולי גרמניה בחיפה וסגן בוועד ההנהלה של ועד הדר הכרמל.
במקביל היה טנה חבר במוסדות שונים של "ההגנה", ובתקופת מלחמת השחרור היה חבר בוועדה שפעלה לפתרון בעיות של משפחות שנאלצו לפנות את בתיהן בגלל המלחמה. עם קום המדינה מונה לאחראי במשרד האוצר על הארגון, האחזקה והאכלוס של הרכוש הנטוש שהותירו אחריהם פליטים ערבים. בשנת 1952 חזר לסוכנות, ומונה למנהל מחלקת הקליטה בסוכנות היהודית, שקלטה אז את העלייה ההמונית.
בשנת 1953 התבקש טנה על ידי שרת העבודה דאז, גולדה מאיר, לקבל על עצמו את ניהול אגף השיכון במשרד העבודה. בשנת 1959, כאשר הפך אגף השיכון למשרד ממשלתי נפרד, מונה טנה למנכ"ל הראשון של משרד השיכון. בתפקיד זה כיהן עד 1969, עת פרש כדי לכהן כיו"ר מועצת המנהלים של בנק טפחות. פעילותו בתחום השיכון כללה בשנים הבאות גם חברות בדירקטוריונים של חברות העוסקות בתחום, ביניהן חברות עמידר והכשרת היישוב. במשך שנים כיהן כנציג המדינה בוועדה הכלכלית של האו"ם.
היה נשוי להלגה יעקב עד למותה (כחודש לפני מותו), ואב לשלושה ילדים. נפטר ביוני 1973, ונקבר בבית העלמין קריית שאול.
על שמו של טנה קרויה כיכר עירונית בירושלים, שכונה בכרמיאל וכן היישוב טנא עומרים בהר חברון.
תשלומי חובל

במשפט העברי תשלומי חובל הם חמישה חיובי תשלומים (המכונים במשנה: חמישה דברים) שההלכה מטילה על אדם החובל בחברו והזיקו בגופו. חמשת התשלומים הם: נזק, צער, ריפוי, שבת ובושת.

מקור ומהות התשלומים

על פי המשפט העברי במקרה של נזק גופני אין להתחשב רק בנזק הישיר, אלא על המזיק לשלם חמשה תשלומים שונים, המתחשבים בכל נזק אפשרי שרק נגרם.
בתלמוד למדו את חיוב חמישה דברים אלו מהמקרא. החיוב בחמשת התשלומים הוא רק כאשר הפגיעה נעשית על ידי אדם (ולא בעל חיים), בכוונה או ברשלנות לפי חלק מהדעות. לכל הדעות חייבים בבושת רק אם הפגיעה נעשית בכוונה. בנזק חייבים בכל מקרה, כולל אונס.

נזק

תשלומי הנזק הוא חיוב על אובדן קבוע של יכולת השׂתכרות שאירע עקב הנזק.

צער

בית הדין שמים כמה מוכן אדם לשלם כדי למנוע ממנו צער מסוים כזה, לדוגמה אם נגזרה מהמלכות שיחתכו את ידו, כמה מוכן לשלם שיחתכו את ידו תחת הרדמה כללית או מקומית ללא הצער שנגרם לו. הסיבה לכך שהמדד הוא באופן כזה, ולא כמה מוכן אדם לקבל ולהסכים לקבל צער כזה, הוא מכיוון שאדם שפוי לעולם לא יסכים שיחתכו את ידו ללא הרדמה במקום הרדמה בשום סכום שבעולם, גם אם ישלמו לו על כך הרבה כסף, אך ההפך - אדם שנגזר עליו שיחתכו את ידו ללא הרדמה, לא ישלם כל סכום שבעולם כדי שיעשו זאת עם הרדמה.

ריפוי

המזיק חייב לשלם את הוצאות הרופא, בית החולים, תרופות או הניתוח, עד להבראתו השלימה של הניזוק.

שֶׁבֶת

כנלמד מהפסוק "רק שבתו יתן", חייב אדם לשלם את ההפסד שנגרם לניזוק בזמן שבו גופו נפגע ולא יכול היה לעבוד. אם כי, מכיוון שתחת תשלומי "נזק" כבר שילם המזיק את הנזק שנגרם בעקבות חתיכת היד, בתשלומי ה"שבת" חייב המזיק לשלם את הנזק שנגרם בעבודה המועטת שיכול אדם לעבוד גם אם יד אחת - למשל שמירה.
האלפבית הפאן-ניגרי

האלפבית הפאן-ניגרי הוא אלפבית מבוסס-לטינית שתוקנן בידי המרכז הלאומי לשפות של ניגריה בשנות ה־80. האלפבית יועד לכתיבת כל השפות המדוברות בניגריה ללא שימוש בדיגרפים.

היסטוריה

בניגריה מדוברות כמה מאות שפות שונות, והאלפביתים מבוססי הלטינית השונים שבהם השתמשו כדי להעביר אל הכתב שפות אלו עיכבו את השימוש היעיל במכונות כתיבה ומכשירים דומים. בשנות ה־80 לקח על עצמו המרכז הלאומי לשפות את המשימה לפתח אלפבית יחיד שיוכל לשמש לכתיבת כל השפות המדוברות במדינה. כנקודת ההתחלה של העבודה נלקח מודל שהוצע בידי הבלשנית קיי וויליאמסון ב־1981, והגרסה הסופית וגופן ההתייחסות פותחו בידי הטיפוגרף הרמן זאפף ב־1985.
חולצה אדומה

חולצה אדומה (אנגלית: Redshirt) הוא כינוי האופייני לדמות בדיונית בסדרות מדע בדיוני (אך גם לסוגות אחרות) שייעודה היחיד הוא מוות מהיר ואלים זמן קצר לאחר הצגתה. לובשי החולצות הם כלי עלילתי שנועד להמחיש את הסכנות הרבות שבפניהן עומדות הדמויות הראשיות מבלי להורגן. מקור המושג בסדרת הטלוויזיה "מסע בין כוכבים": קציני האבטחה לבשו חולצות אדומות ובדרך כלל נהרגו בנסיבות אלה.
ב"מסע בין כוכבים: הסדרה המקורית" הגדיר צבע בגדי הדמויות את תפקידן או תחום התמחותן. אדומי החולצות השתייכו למחלקת ההנדסה או האבטחה, ו"נטו" באופן יחסי להיהרג יותר משאר הדמויות בסדרה. לרוב, צוות הנחיתה כלל כמה דמויות מרכזיות (כמו קפטן קירק וספוק) וקצין זוטר או שניים שמעולם לא נראו בעבר, לבושים בחולצה אדומה הנהרגים עד סוף המשימה, לרוב תוך דקות. עם זאת, הדמות הראשונה שמתה באופן זה לבשה חולצה כחולה. ההבחנה בין סוגי הדמויות קלה במיוחד כיוון שבין הדמויות הקבועות רק סקוט ואו'הורה לבשו אדום. היעדר דמויות קבועות ממחלקת האבטחה הפך הופעת כל דמות כזו לסימן לבאות.
בסדרות הבת לבשו קציני הביטחון חולצות צהובות, ואנשי רפואה הניתנים להקרבה חולצות כחולות, ובכל זאת נותר "חולצה אדומה" המונח הגנרי לתיאורם. דמויות אלו זכו לכינויים שונים: "הצוער שניתן לוותר עליו", "צוער פלמוני", "צוער בשר תותחים", "חבר המשלחת החמישי (וכן השישי)" ואף "סרן קלינקס", סמל לתפקודם החד-פעמי.
הדמות המנוגדת לחולצה האדומה היא דמות מסוג וודג', על שם וודג' אנטילס, דמות משנית ששרדה בכל שלושת סרטי מלחמת הכוכבים (באנגלית Wedge משמעו יתד).
עשרות פארודיות, ציטוטים והתייחסויות לנושא הופיעו במגוון סדרות, סרטים, ספרים ומשחקים, ובהם "אבודים", "איש משפחה", "פיוצ'רמה" ו"סטארגייט".
גיורא סגל

ביוגרפיה

עם גיוסו לצה"ל שובץ בחיל ההנדסה הקרבית. בחיל ההנדסה עבר הכשרה כלוחם, קורס מ"כים וקורס קצינים ובתום הקורס שירת כמפקד מחלקה. בהמשך שירת כמפקד פלוגה בגדוד 605, מפקד קורס קציני הנדסה ומפקד גדוד 605. לאחר מכן, עבר הסבה לחיל השריון, שירת כמפקד גדוד "הדס" (קורס אגמ"י) בבה"ד 1, כמפקד גדוד 77, כמפקד חטיבה 263 וכמדריך בקורס מפקדי גדודים. סגל למד במכללה לביטחון לאומי ובהמשך שירת כמדריך במכללה הבין זרועית לפיקוד ולמטה, וכסגן מפקד אוגדה (כולל במלחמת לבנון השנייה).
בשנת 2002 הוטל עליו להקים את "המכון לחקר הטקטיקה והפעלת הכוח" במכללה הבין זרועית לפיקוד ולמטה, עליו פיקד והוביל מחקרים צבאיים וכנסים שנתיים
בשנים 2006–2015 הקים ופיקד על המעבדה התפיסתית באגף מבצעים, במסגרתה הוביל מחקרים, הפקת ספרים מקצועיים, ניסויים ומשחקי מלחמה.
במסגרת המחקרים שערך והכתיבה המחקרית זכה בשנת 2010 בפרס הרמטכ"ל לכתיבה צבאית מקורית, בנושא צבא וביטחון.
סגל היה בעל תואר ראשון במתמטיקה, סטטיסטיקה ומדעי המחשב מטעם האוניברסיטה העברית, תואר שני במדעי החברה וביטחון ישראל מטעם אוניברסיטת חיפה והמכללה לביטחון לאומי, ודוקטורנט בנושא "טקטיקה ופיקוד" באוניברסיטה העברית.

המוזיקה

בתחילת שנות האלפיים, לאחר הפסקה בת עשרות שנים, חזר גיורא למוזיקה וניגן כבסיסט. יחד עם חברו אל"ם גבי סיבוני הקימו שותפות מוזיקלית כלהקה, ששמה היה בעבר 'כוח משיכה' ולבסוף עם השנים נקראה להקת ג'וקבוקס, בה ניגנו יחד עם יגאל צברי, נועם רפפורט ודור נגר.
גיורא היה נשוי ואב לשניים.
מארגים מבראיי

קריירת מועדונים

מבראיי התחיל את הקריירה שלו במחלוקות נוער מקומיות, ובשנת 2005 עבר לזו של דרמשטאט. ב-18 במרץ 2006 ערך את הופעת הבכורה שלו בקבוצה הבוגרת, בו הוא אף ספג את הכרטיס האדום הראשון שלו בקריירה לאחר שקיבל צהוב שני בדקה ה-51 של המשחק.
ב-1 באוגוסט 2007 חתם בבוכום תמורת 350 אלף אירו והצטרף לקבוצת המילואים של המועדון ששיחקה אז בליגה החמישית. ב-10 במאי 2008 הוא ערך את הופעת הבכורה שלו בקבוצה הראשונה ניצחון 1-3 נגד קרלסרוהה. שבוע לאחר מכן, הספיק לרשום עוד הופעה אחת בה גם כבש את שער הבכורה שלו בקבוצה בהפסד 2-1 להנזה רוסטוק, כאשר בקבוצת המילואים הוא רשם 7 הופעות והבקיע שער אחד ועלה עם המועדון לליגה הרביעית בגרמניה. עונה לאחר מכן מעמדו בקבוצה הבוגרת השתפר והוא ערך 23 הופעות ועזר לקבוצתו להישאר בליגה הראשונה.
ב-23 בינואר 2011 חתם בגרויטר פירט תמורת 200 אלף אירו. 6 ימים לאחר מכן הוא ערך את הופעת הבכורה שלו במועדון בתיקו 2-2 נגד אלמניה אאכן, כאשר הוא נכנס בדקה ה-90 של המשחק. ב-2 באוקטובר 2011 הוא הבקיע את שער הבכורה שלו במועדון בתיקו 2-2 נגד קרלסרוהה, בדקה ה-91 של המשחק. בסיום עונת 2011/2012 העפיל עם המועדון לבונדסליגה. ב-7 באוגוסט 2012 קיבל את סרט הקפטן של המועדון. בסיום עונת 2012/2013 שב עם המועדון לבונדסליגה השנייה.
ב-30 ביוני 2014 סיים את חוזהו בגרויטר פירט ושב לבונדסליגה וחתם בפ.צ. קלן ל-3 שנים.
בינואר 2017 חתם מבראיי בהמבורג.
ב-5 בספטמבר 2018 חתם באריס סלוניקי מליגת העל היוונית.
ב-3 בינואר 2019 מבראיי חתם באינגולשטאדט 04.

קריירה בינלאומית

מבראיי נולד בגרמניה ומכיוון שהוריו נולדו באלבניה הוא היה זכאי לשחק בנבחרת אלבניה. בשנת 2006 הוא זומן לסגל נבחרת הנוער של אלבניה, אך הוא סירב בתקווה לקבל את הזימון לזו של גרמניה. בפברואר 2007 זומן לסגל הנבחרת הצעירה של גרמניה. ב-21 בפברואר 2007 הוא ערך את הופעת הבכורה שלו בנבחרת במשחק ידידות נגד איטליה.
ב-3 במרץ 2010 זומן לסגל נבחרת אלבניה הפעם הוא ענה בחיוב לזימון, אך הוא לא הופיע לאימון הראשון של הנבחרת, וההתאחדות האלבנית החליטה לזרוק אותו מסגל הנבחרת ובנוסף הובהר לו שהוא לא יקבל זימון בעתיד לנבחרת. מצד הצוות המקצועי של נבחרת גרמניה הובהר לו שהוא צריך להוכיח את עצמו על מנת שיקבל את הזימון המיוחל, אך בעקבות הצלחתה של הנבחרת הגרמנית במונדיאל 2010 וירידה של בוכום לליגה השנייה חלום הנבחרת הגרמנית לא התגשם.
בעקבות יכולת טובה שהציג בגרויטר פירט, זומן לסגל הנבחרת האלבנית בפעם השלישית, הפעם מבראיי נענה בחיוב ואף התייצב לאימונים לקראת משחקי הידידות נגד קטאר ואיראן. ב-22 במאי 2014 הוא ערך את הופעת הבכורה שלו בנבחרת בניצחון 1-2 של הנבחרת נגד קטאר. ב-8 ביוני 2014 הוא הבקיע את שער הבכורה שלו בנבחרת בניצחון 0-3 נגד סן מרינו. ב-14 בנובמבר 2014 הוא הבקיע את שערו השני בנבחרת בתיקו 1-1 נגד צרפת.
Lazarus (אלבום)

סינגלים

הסינגל הראשון מהאלבום היה "Billionaire", בו משתתף גם ברונו מארס. השיר נכתב על ידי חברי הסמיזינגטונס, ויצא כסינגל ב-9 במרץ 2010. "Billionaire" הצליח ברחבי העולם והגיע למקום הרביעי במצעד הבילבורד הוט 100 ולשני במצעד הסינגלים הבריטי. הסינגל השני, "Need You", יצא בספטמבר 2010 והשלישי, "We'll Be Alright", יצא באוקטובר באותה השנה.
רוזוויל

היסטוריה

ההתיישבות באזור החלה באמצע המאה ה-19. בשנת 1864 פותחו קווי רכבת. ההתיישבות הוכרזה כעיר בשנת 1909. בשנת 1929 התגוררו בעיר כ-6,400 תושבים. האוכלוסייה צמחה באופן משמעותי החל משנות ה-80 של המאה ה-20 ועד היום.

כלכלה

המעסיקים המרכזיים ברוזוויל הם קייזר פרמננטה, היולט פקארד, יוניון פסיפיק ווולמארט. מרכיב משמעותי בכלכלה הוא הסחר המתקיים במרכזי קניות הרבים שיש בעיר.
סם פסיכואקטיבי

סיבות לנטילת סמים

שימוש בהם נעשה בדרך כלל, מתוך סקרנות, מתוך רצון להשיג עלייה מהירה במצב הרוח, שינויי תודעה מעניינים או מהנים, אקסטזה, הנאה, עלייה בחשק המיני, (recreational drug use), לפעמים עלייה בערנות והתגברות על הרדימות הטבעית, עלייה בדמיון היצירתי וכו'. במקרים רבים השימוש בהם מהווה ניסיון ל"ריפוי עצמי" (self-medication), ללא התייעצות עם רופאים, כדי להתגבר על מצבים של חרדה, פוביה חברתית, הפרעת דחק פוסט טראומתית, דיכאון או פסיכוזה.
אנשים בעלי רמות נמוכות של שליטה עצמית, היכולות לשקף הפחתה במנגנונים המעכבים המוחיים, עלולים להיות מועדים במיוחד לפתח שימוש לרעה והתמכרויות לסמים כאלה.

תופעות לוואי

סמים כאלה עלולים לגרום לתלות פיזית או נפשית, להתנהגויות של כמיהה עזה (craving) לשימוש חוזר בחומר, לתסמונות גמילה (withdrawal syndrome) ("קריז"), ולהרעלות (intoxication כגון השתכרות ). אצל הסובלים מהפרעה נפשית כמו חרדה, דיכאון או פסיכוזה עלולים לגרום תכופות להחמרת ההפרעה הנפשית. המכורים לסמים קשים - במיוחד סמים נרקוטיים אופיואידים נקראו בישראל "נרקומנים". בשפות זרות הם נודעו למשל, בשם "טוקסיקומנים" מהמילה ממקור יווני "toxicomania" הנרדפת ל"התמכרות לסמים". התמכרות לקוקאין נקראה לפי אותו דגם "cocainomania".
צרכני האלכוהול הסובלים מהתמכרות או הנוהגים להשתכר באופן קבוע כונו בישראל "אלכוהוליסטים". כינויים אלה ירדו בשימוש בתחום הרפואה בגלל הקונוטציה השלילית שלהן.

היסטוריה של השימוש בחומרים פסיכואקטיבים ושל צריכת הסמים

השימוש בחומרים פסיכואקטיביים אינה תופעה חדשה. ישנן ראיות ארכאולוגיות על שימוש בחומרים פסיכואקטיביים לפני לפחות 10,000 שנים וישנן ראיות היסטוריות על צריכה בהם ב-5,000 השנים האחרונות.
צריכת חומרים פסיכואקטיביים איננה מנת חלקם של בני האדם בלבד. ישנן חיות הצורכות פירות שתססו, ומגיעות אף למצב של שכרון, וחיות שחשיפה לחומרים מסוימים גורמת להם לתופעות פסיכואקטיביות (לדוגמה, חתולים מושפעים מצמח נפית החתולים). אגדות מסורתיות על צמחים מקודשים מכילות לעיתים קרובות התייחסויות לחיות שהכירו לבני האדם את השימוש.
חוקרים הציעו קשר אבולוציוני בין צמחים פסיכואקטיביים לחיות בניסיון לענות על השאלה "למה הכימיקלים האלו וקולטניהם מצויים במערכת העצבים?".
במאה ה-20 נקטו מדינות רבות בגישה של הפיכת הצריכה, האחזקה, והאספקה של הסמים פסיכואקטיביים שהוגדרו כמסוכנים לעבירה פלילית. דוגמה לכך היא תקופת היובש בארצות הברית, שבה האלכוהול נעשה ללא חוקי למשך 13 שנים. דוגמה נרחבת יותר היא הכללתם של סמים רבים בהגדרה של "סמים מסוכנים" שצריכתם היא עבירה פלילית. בנוסף לאכיפה באמצעות המשטרה, נהוגה גם גישה של מזעור נזקים על ידי שירותי בריאות, המספקים לצרכני סמים שירותים ותמיכה כדי למזער את ההשפעות השליליות של צריכת הסמים. שיטה זו לרוב הולכת יד ביד עם אסטרטגיות מזעור אספקה על ידי סוכנויות אכיפת חוק.
מנורה מבטחים ביטוח

היסטוריה

החברה האם, מנורה מבטחים החזקות נוסדה בישראל בשנת 1935 על ידי דוד זלמן צימבר שכיהן כיו"ר מועצת המנהלים מהקמתה ועד שנת 1958. החברה נוסדה כמורשת לוידס בישראל, ומאז 1939 - מתנהלת כחברת ביטוח. 
בשנת 1963, נרכשה קבוצת מנורה מבטחים על ידי משפחת פישל פריש, ומאז היא מוחזקת על ידי בני המשפחה. בשנת 1982, בוצעה הנפקה לציבור של מניות החברה בבורסה לניירות ערך בתל אביב בע"מ, והחברה הפכה לחברה ציבורית. נכון להיום, נסחרת במסגרת מדד ת"א 75.
בשנת 1998, בוצע הליך של פיצול עסקי הביטוח של החברה האם, כך שאלה הועברו אל מנורה מבטחים ביטוח בע"מ, אשר נתאגדה בשנת 1995, כחברה פרטית. 
לאורך השנים, ביססה לעצמה החברה שם של חברה אמינה, יציבה וסולידית, המעניקה ללקוחותיה שירות מקצועי, אמין ויעיל. כל אלה אפשרו לחברה לפנות לקהל יעד מגוון ולהעניק לו פתרונות בטוחים ומשתלמים גם יחד. 
את הצלחותיה הרבות של החברה ניתן לזקוף לזכות ניהול השקעות מקצועי, תוך השגת תשואות עודפות בפוליסות ביטוח חיים המשתתפות ברווחי השקעה (משנת 1992), אופי פעילות המשלב מוצרים איכותיים, הון אנושי מיומן ומקצועי, שירות יעיל ופיתוח פתרונות יצירתיים העונים על צורכי הלקוחות.

בעלי עניין

בעלת מניות: מנורה מבטחים החזקות בע"מ, חברה ציבורית, הנסחרת בבורסה לניירות ערך בתל אביב.
מתקפת אגם נארוץ'

רקע היסטורי

בשנת 1916 כשקרב ורדן היה בעיצומו פנה מפקד הצבא הצרפתי גנרל ז'וזף ז'ופר לצאר ניקולאי השני שהיה המפקד העליון של הצבא הרוסי וביקש ממנו להתחיל במתקפות כדי להוריד את הלחץ הגרמני בוורדן.
הצאר בחר להתחיל במתקפה באזור אגם נארוץ' כי שם עמדו 350,000 חיילים רוסים עם עדיפות מוחלטת בארטילריה מול 75,000 גרמנים.
אגם נארוץ' נמצא בצפון-מערב בלארוס והוא הגדול ביותר במדינה זו. עד 1939 הוא היה האגם הגדול ביותר בפולין.

המתקפה

המתקפה הייתה דומה למתקפות הכושלות בחזית המערבית. הרוסים התחילו בהפגזה ארטילריה כבדה שנמשכה יומיים ולאחר מכן הסתערו 350,000 החיילים הרוסים בקבוצות גדולות שהיו מטרה מצוינת למכונות היריה של הגרמנים. הם הצליחו להתקדם קילומטרים ספורים עד שנאלצו לסגת לקו הקודם בהתקפת נגד של הגרמנים.
מתקפה רוסית נוספת ב-21 במרץ 1916 ליד ריגה הסתיימה באותן תוצאות.

תוצאות

מתקפות כושלות אלה למרות עדיפות ברורה בכוח אדם וארטילריה, לא עזרו להוריד את הלחץ מהצרפתים. רק למתקפת ברוסילוב המוצלחת ביוני 1916 הייתה השפעה על קרב ורדן.
יחסי ישראל–פרו

היסטוריה

יהודים חיו באיקיטוס בתקופת בועת הגומי בסוף המאה ה-19. פרו הצביעה בעד תוכנית החלוקה והכירה בישראל בפברואר 1949, זמן קצר לאחר תום מלחמת העצמאות. במרץ 1957 אישרה ממשלת ישראל את מריו דה סולה כשגריר פרו בישראל, ובאוגוסט 1957 הגיש הציר הפרואני הראשון בישראל את כתב האמנתו לשרת החוץ ולנשיא המדינה.

סיוע

במהלך רעידות האדמה ההרסניות שפגעו בפרו בשנים 1970, 2005, ו-2007, ישראל הייתה המדינה הראשונה ששלחה סיוע למקום. ישראל שלחה את יחידת החילוץ 669, יחד עם כוחות מחיל הרפואה אשר הקימו במקום בית חולים שדה.

מסחר

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. 
הסחר בין שתי מדינות עמד על 37 מיליון דולרים בשנת 1997. 31 מיליון דולרים מתוכם מגיעים מהיצוא הישראלי לפרו. היצוא הישראלי לפרו עלה ב-71.5% ברבעון הראשון של שנת 1998 בהשוואה לתקופה המקבילה בשנה הקודמת. היצוא הישראלי מורכב ממכונות ומוצרי פלסטיק. ישראל מייבאת מזון משקאות וטבק מפרו. בשנת 1998 ישראל ופרו קיימו שיחות משותפות בנושא יצירת סחר חופשי בין שתי המדינות.
מינהל סחר חוץ במשרד הכלכלה והתעשייה מפעיל נספחות מסחרית בלימה. הנספח הכלכלי בפרו הוא לאו מקוך.

שונות

הישראלית לשעבר אליאן קרפ הייתה אשתו של נשיא פרו משנת 2001.